b'\n_START_ARTICLE_\nBiolo\xc5\xa1ka psihologija\n_START_SECTION_\nVrste pona\xc5\xa1anja\n_START_PARAGRAPH_\nBiolo\xc5\xa1ka psihologija ima 4 vrste obja\xc5\xa1njenja za odgovore na 4 vrste pona\xc5\xa1anja:_NEWLINE_Fiziolo\xc5\xa1ko \xe2\x80\x93 povezuje neku aktivnost i pona\xc5\xa1anje s tim kako \xc5\xbeiv\xc4\x8dani sustav funkcionira \xc4\x8dak na stani\xc4\x8dnoj i kemijskoj razini; daje odgovor na pitanje u kakvoj je vezi odre\xc4\x91eno pona\xc5\xa1anje s fiziologijom mozga i drugih organa._NEWLINE_Ontogenetsko - opisuje kako se struktura i pona\xc5\xa1anje razvijaju kod pojedinca (npr. razmatraju\xc4\x87i ulogu gena i okoline)._NEWLINE_Evolucijsko \xe2\x80\x93 povezuje strukturu i pona\xc5\xa1anje s evolucijskom povije\xc5\xa1\xc4\x87u vrste; odgovara na pitanje kako se tijekom evolucije razvio kapacitet za odre\xc4\x91eno pona\xc5\xa1anje._NEWLINE_Funkcionalno - opisuje za\xc5\xa1to se struktura ili pona\xc5\xa1anje razvilo upravo u takvom obliku; odgovara na pitanje \xc4\x8demu slu\xc5\xbei to pona\xc5\xa1anje._NEWLINE__NEWLINE_Biolo\xc5\xa1ka psihologija se bavi onim organskim strukturama koje imaju najve\xc4\x87i utjecaj na psihi\xc4\x8dke fenomene, a to su \xc5\xbeiv\xc4\x8dani i endokrini sustav. Endokrini sustav je aparat \xc5\xbelijezda s unutra\xc5\xa1njim izlu\xc4\x8divanjem koji regulira unutarnji milje organizma putem hormona. Funkcija \xc5\xbeiv\xc4\x8danog sustava je reguliranje odnosa unutar organizma te odnosa izme\xc4\x91u organizma i okoline. Za reguliranje unutar organizma va\xc5\xbean je vegetativni ili autonomni \xc5\xbeiv\xc4\x8dani sustav. Funkcije \xc5\xbeiv\xc4\x8danog i endokrinog sustava su koordinacija i integracija djelatnosti razli\xc4\x8ditih organa, omogu\xc4\x87avanje odr\xc5\xbeavanja homeostaze (ravnote\xc5\xbee) organizma, prilago\xc4\x91eno reagiranje u promjenjivim okolnim uvjetima, spoznajno djelatna aktivnost kod \xc4\x8dovjeka i jednim manjim dijelom vi\xc5\xa1ih primata.'